OVK-werknemers dreig glo om te staakPansy Tlakula. Foto: eNCA Met slegs sowat ŉ maand oor voor Suid-Afrikaners na die stembus gaan dreig die moontlike staking om die verkiesing te ontwrig en plaas dit verdere druk op Tlakula. Sameroepers van die ongehoorde staking sê dit word deur meer as 90% van die OVK se werknemers gesteun. ŉ Herrie het om Tlakula se kop losgebars nadat ŉ forensiese ouditverslag van Price­waterhouseCoopers (PwC) bevestig het dat sy betrokke was by ŉ gekonkelry om ’n nuwe kantoor vir die OVK te bekom. Die tesourie het PwC opdrag gegee om ŉ verslag op te stel nadat Thuli Madonsela, openbare beskemer, vroeër bevind het dat Tlakula verkeerdelik opgetree het. Julius Malema, leier van die Ekonomiese Vryheidsvegters (EFF), en Mamphela Ramphele, leier van AgangSA, het vroeër die week geëis dat Tlakula moet bedank. Malema het gesê Tlakula moet bedank ten einde ŉ “moontlike burgeroorlog te vermy.” Die ANC het Tlakula intussen verdedig en gesê haar kwessies het nie ŉ impak op die geloofwaardigheid van die verkiesing nie.